Document ID: 32000R1888

Kommissionens forordning (EF) nr. 1888/2000
af 6. september 2000
om ændring af Rådets forordning (EØF) nr. 1010/86 om almindelige regler for produktionsrestitutioner for visse produkter fra sukkersektoren, der anvendes i den kemiske industri
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2038/1999 af 13. september 1999 om den fælles markedsordning for sukker(1), ændret ved Kommissionens forordning (EF) nr. 1527/2000(2),
under henvisning til Rådets forordning (EØF) nr. 1010/86 af 25. marts 1986 om almindelige regler for produktionsrestitutioner for visse produkter fra sukkersektoren, der anvendes i den kemiske industri(3), senest ændret ved Kommissionens forordning (EF) nr. 2074/98(4), særlig artikel 4a, stk. 1a, og
ud fra følgende betragtninger:
(1) Ved forordning (EF) nr. 2074/98 nedsættes det faste beløb, der omhandles i artikel 4a, stk. 1a, i forordning (EØF) nr. 1010/86, fra 8,45 til 6,45 EUR pr. 100 kg hvidt sukker i en prøveperiode på to år.
(2) Efter erfaringerne siden gennemførelsen har denne nedsættelse haft positive virkninger på den måde, hvorpå ordningen for produktionsrestitutioner fungerer. Virkningerne skal dog undersøges i en yderligere periode, inden der kan drages endelige konklusioner. Derfor bør anvendelsen af nedsættelsen forlænges med en yderligere periode på ni måneder, indtil den nugældende kvoteordning for sukker ophører.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
Artikel 4a, stk. 1b, i forordning (EØF) nr. 1010/86 affattes således:
"1b. For perioden fra 1. oktober 1998 til 30. juni 2001 nedsættes det faste beløb, der er omhandlet i stk. 1, til 6,45 EUR/100 kg hvidt sukker."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. september 2000.

Labels: 1
17
6